במורשת המוסלמית נחשב רמדאן לחודש שבו השיגו המוסלמים ניצחונות צבאיים חשובים על אויביהם, שסייעו להתפשטות המרחבית של דת האסלאם, כמו קרב בדר, קרב קרני חיטין וקרב עין ג'אלות, וכחודש שבו מברך האל את המוסלמים בניצחונות על אויביהם. בעקבות מורשת זו תוכננו לחודש זה פתיחת מלחמות (כמו מלחמת יום כיפור, המכונה בערבית גם בכינוי 'מלחמת רמדאן') ומהלכים צבאיים בולטים (פתיחת התקפה לכיבוש חצי האי פאו במסגרת מלחמת איראן–עיראק, על ידי צבא עיראק, ומתקפה של צבא איראן במלחמה זו שכונתה 'מבצע רמדאן'). על פי המזרחן מרדכי קידר, למורשת זו השפעה גם על התגברות אירועי טרור אסלאמי במקומות ברחבי העולם במהלך החודש. על פי עמוס הראל, בכמה שנים בעבר נמצא קשר בין חודש רמדאן לבין התדרדרות מסוימת במצב הביטחוני בשטחי יהודה ושומרון, עקב התלהטות האווירה הציבורית.